**Obaveze studenta prije i poslije mobilnosti**

Obaveze studenta prije mobilnosti su:

1. Potpisivanje Learning agreementa

Student je dužan prije odlaska na inozemnu ustanovu sa svojim Erasmus koordinatoromusporediti studijski program na matičnoj i inozemnoj instituciji te izabrati kompatibilne kolegije koje će pohađati/polagati. Izabrani kolegiji/naziv završnog rada upisuju se u LA uz pripadajući broj ECTS bodova. LA, osim studenata, na matičnoj ustanovi potpisuje odgovorna osoba (Erasmus koordinator, ECTS povjerenik ili dekan sastavnice). Student šalje potpisani i pečatirani prijedlog LA na potpisivanje inozemnoj ustanovi koja ga potom vraća studentu/Erasmus koordinatoru. Potpis ovlaštene osobe iz ustanove koja namjerava primiti studente jamstvo je da student ima pravo pohađati nastavu planiranih predmetnih jedinica. Promjene Learning Agreementa trebaju se tražiti u roku od 5 tjedana nakon početka mobilnosti (npr. zbog promjene rasporeda kolegija, produžetka mobilnosti...) te ih je potrebno usuglasiti tijekom sljedeća 2 tjedna. Student je dužan dostaviti presliku Learning Agreementa sa svim potpisima i pečatima Uredu za međunarodnu suradnju Sveučilišta u Splitu.

2. Sklapanje Ugovora za dodjelu financijske potpore za Erasmus+ KA107 studij

Ugovore priprema Ured za međunarodnu suradnju. Ugovore potpisuju prorektorica za međunarodnu suradnju Sveučilišta u Splitu i student.

3. Prijava na inozemno Sveučilište

Nakon konačne odluke o odabiru kandidata, Sveučilište u Splitu će inozemnim institucijama poslati pisma nominacije kojima će nominirati izabrane studente.

4. Reguliranje putnog zdravstvenog osiguranja

Student je dužan biti zdravstveno osiguran za vrijeme studijskog boravka u inozemstvu. Student dostavlja policu putnog zdravstvenog osiguranja Uredu za međunarodnu suradnju prije odlaska na mobilnost i prije potpisivanja ugovora o dodijeli financijske potpore.

5. Reguliranje boravka (viza)

Ako je potrebna viza za boravak u inozemstvu, korisnik financijske potpore dužan je sam ishoditi vizu u svrhu studijskog boravka na inozemnoj visokoškolskoj ustanovi. Ured za međunarodnu suradnju pružit će podršku u pružanju informacija. Ovdje su dostupne [osnovne informacije o viznom sustavu koji vrijedi između Hrvatske i drugih država/entiteta](http://www.mvep.hr/hr/konzularne-informacije/vize/pregled-viznog-sustava0/).

Obveze studenta nakon povratka na matično učilište su:

Student je po povratku na Sveučilište u Splitu dužan Uredu za međunarodnu suradnju dostaviti:

1. Potvrdu o sudjelovanju/ Statement of Host Institution- potvrda u kojoj se navodi točno razdoblje mobilnosti, s potpisom i pečatom ovlaštene osobe s inozemne ustanove.

2. Prijepis ocjena/ Transcript of Records u skladu sa Sporazumom o učenju za Erasmus+ mobilnost u svrhu studija- popis svih kolegija koje je student pohađao s pripadajućim bodovima/ocjenama za izvršene aktivnosti, odnosno potvrdu domaćeg ili stranog mentora o izradi završnog rada.

3. Završno izvješće za studijski boravak/ Final Report- studenti će po završetku mobilnosti na e-mail dobiti upitnik završnog izvješća od Agencije za mobilnost. Ispunjavanje online EU upitnika uvjet je za isplatu preostalog iznosa financijske potpore.

4. Kopiju putnih karata- ako je to moguće